**DĖL ROKIŠKIO KRAŠTO GARBĖS PILIEČIO VARDO SUTEIKIMO ANDŽELUI FROSIJUI (ANGELO FROSIO)**

2017 m. sausio 27 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Rokiškio rajono savivaldybės tarybos 2011 m. kovo 4 d. sprendimu Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, apdovanojimų komisijos 2017 m. sausio 17 d. protokolu Nr. 1 , AB ,,Rokiškio sūris”, Rokiškio krašto muziejaus ir Rokiškio rajono savivaldybės administracijos Kultūros, turizmo ir ryšių su užsienio šalimis skyriaus siūlymais, Rokiškio rajono savivaldybės taryba n u s p r e n d ž i a:

 Suteikti Rokiškio krašto garbės piliečio vardą profesoriui Andželui Frosijui.

 Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Petras Blaževičius

**SPRENDIMO PROJEKTO ,,DĖL ROKIŠKIO KRAŠTO GARBĖS PILIEČIO VARDO SUTEIKIMO ANDŽELUI FROSIJUI (ANGELO FROSIO)“**

**AIŠKINAMASIS RAŠTAS**

**Tarybos sprendimo projekto tikslas** – Andželui Frosijui už nuopelnus krašto ekonomikai, mecenavimą, kultūrines iniciatyvas ir Rokiškio krašto garsinimą visame pasaulyje suteikti Rokiškio krašto garbės piliečio vardą.

 **Šiuo metu esantis teisinis reglamentavimas** Rokiškio rajono savivaldybės tarybos 2011 m. kovo 4 d. sprendimas Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, apdovanojimų komisijos 2017 m. sausio 17d. protokolas Nr. 1, AB ,,Rokiškio sūris“, Rokiškio krašto muziejaus ir Rokiškio rajono savivaldybės administracijos Kultūros, turizmo ir ryšių su užsienio šalimis skyriaus siūlymai.

**Sprendimo projekto esmė**

Profesorius Andželas Frosijas gimė 1946-03-19 Italijoje, Lombardijos regione, Bottaino kaimelyje žemdirbių šeimoje. Tapęs plačiai žinomu sūrininkystės specialistu, garsėjo ir kaip menininkas.

 1993 metais Andželas Frosijas buvo pakviestas į Rokiškį kurti vakarų rinkose paklausių pieno produktų. Kaip pabrėžia Rokiškio sūrininkai, nuo to laiko Lietuva ir Rokiškis tapo plačiai pasaulyje žinomo profesoriaus „antraisiais namais, o Rokiškis gali džiaugtis čia gaminamais sūriais, paklausiais vakarų rinkose“. Šiandien Andželas Frosijas yra vienas iš pirmaujančių pasaulio ekspertų pieno sektoriuje ir savo profesinę veiklą vykdo daugiausiai Europoje, Pietų Amerikoje ir Jungtinėse Amerikos Valstijose. Profesorius yra daugybės mokslinių darbų ir knygų autorius. Jo sūrininkystės vadovėlis yra išleistas ir lietuvių kalba.

 Nuo 1993 metų nuolat lankydamasis ir dirbdamas Rokiškio sūrių gamykloje, Andželas Frosijas aktyviai įsijungė į krašto kultūrinę veiklą, tapo mecenatu, italų ir lietuvių draugystės puoselėtoju, jo gražios iniciatyvos turtino dvasinį miesto gyvenimą. Nuo 1994 metų Rokiškio krašto muziejuje pastoviai vyksta jo kūrybos parodos, ne kartą jis rėmė čia vykstančius plenerus ir konkursus. Nemažai savo darbų A. Frosijas yra padovanojęs muziejui.

 A. Frosijaus dėka Rokiškyje atsirado vienintelis šiaurės Europoje prakartėlių muziejus, kuriam jis skirdavo pinigų eksponatams įsigyti ir konkursams organizuoti. Šiuo metu šiame muziejuje sukaupta daugiau kaip šimtas prakartėlių, garsinančių Rokiškį toli už Lietuvos ribų ir įsiliejusių į praėjusiais metais gimusią Kalėdų Senelio rezidenciją.

 1996–1999 metais A. Frosijaus lėšomis (300 000 litų, arba 86,9 tūkst. eurų) buvo restauruojamas vienas iš Rokiškio krašto muziejaus kumetynų. 2002 m. jo pinigais buvo restauruota muziejaus buities skyriaus koplytėlė, 2003 m. – kluonas, 2005 m. – dūminė pirkia.

 Profesorius savo renginiais ir iniciatyvomis nuolat skatina lietuvių ir italų draugystę. Tuo tikslu Rokiškyje jo lėšomis buvo organizuojami italų kalbos kursai, vyko susitikimai su Italijos ambasadoriais, miestų merais, kitais aukštais pareigūnais.

A. Frosijaus lėšomis yra išleistas Rokiškyje sukauptų prakartėlių kolekcijos katalogas. Savo knygose italų ir lietuvių kalba jis gražiai atsiliepia apie Rokiškio kraštą, darbščius Rokiškio sūrininkus, todėl nenuostabu, kad čia turi daug draugų. 2016 metų rudenį į jo 70-mečio minėjimą ir naujos knygos pristatymą Rokiškyje susirinko sausakimša salė rokiškėnų.

 2006 metais Andželas Frosijas buvo apdovanotas Rokiškio rajono mero E. Vilimo padėkos raštu.

 **Galimos pasekmės, priėmus siūlomą tarybos sprendimo projektą:**

 **teigiamos** – suteiktas Rokiškio krašto garbės piliečio vardas profesoriui Andželui Frosijui;

 **neigiamos** –nėra.

 **Šio sprendimo nauda Rokiškio rajono gyventojams.** Įvertinamos reikšmingos Rokiškio kraštui ekonomikos ir kultūros iniciatyvos, motyvacija kitiems verslo subjektams remti kultūrą, vystyti Rokiškio krašto ekonomikos ir kultūros sklaidą Lietuvoje ir pasaulyje.

 **Finansavimo šaltiniai ir lėšų poreikis.** Sprendimui įgyvendinti lėšas sudaro regalijų kaina.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

Kultūros, turizmo ir ryšių su

užsienio šalimis skyriaus vedėjas Petras Blaževičius